Kaapstad waarsku oor vertragings weens Poskantoor-stakingArgieffoto Die Suid-Afrikaanse Poskantoor het Stad Kaapstad in kennis gestel dat daar moontlik vertragings kan wees om munisipale rekeninge en motorlisensiehernuwings af te lewer. Die stad was tot dusver nie geraak deur die voortgesette staking nie. Die aflewering van munisipale fakture vir Julie en motorlisensies wat die afgelope twee aanlyn bestel is, sal moontlik vertraag word. Die Stad Kaapstad het gesê hy vra om verskoning vir enige ongerief wat hierdeur veroorsaak word. “Rente sal nie gehef word op betalings wat laat ontvang word weens vertragings as gevolg van die staking nie. Indien inwoners reeds op die stad se e-diensteportaal geregistreer is, kan hulle die inligting aanlyn bekom.” Inwoners met geldige selfoonnommers op die stad se rekeningstelsel behoort ŉ SMS te ontvang met die bedrag wat betaal moet word. “Inwoners kan ook die vorige maand se faktuur as basis gebruik en ŉ soortgelyke, maar hoër bedrag inbetaal (om die tariefverhogings in ag te neem). Inwoners kan ook die inbelsentrum by 0860 103 089 kontak indien hulle die bedrag wou weet.” Klante wat onlangs hul motorlisensies aanlyn hernu het, kan ook vertragings beleef in die aflewering van die lisensieskywe. “Ons moedig motoriste aan om eerder hul lisensies by die stad se kantore oor die stad heen te hernu indien hulle dit dringend benodig.” Inwoners word aangemoedig om van die e-dienste-opsies gebruik te maak deur te registreer by www.capetown.gov.za. Klik op die “e-services”-ikoon om te registreer.